Antti Buri

Antti Buri (s. 2. joulukuuta 1988) on suomalainen moottoriurheilija.

Ura 
Buri aloitti uransa rallisprintissä. Rata-autoiluun Buri siirtyi vuonna 2006, jolloin hän ajoi muutaman kisan V1600-luokan Volkswagen Pololla. Seuraavaksi kaudeksi Buri siirtyi vakioautoista formuloihin. Kaudella 2007 hän sijoittui seitsemänneksi sekä Formula Fordien SM- että NEZ-sarjassa. 

Seuraavana vuonna Buri sijoittui neljänneksi SM-sarjassa. Kilpailtuaan kaksi kautta Zetec-moottorisella Van Diemenillä Buri vaihtoi kaudeksi 2009 kotimaiseen Mtec-autoon ja uudempaan Duratec-luokkaan. Samalla hän siirtyi kilpailemaan myös Britannian sarjassa. Englannissa sijoitukset jäivät vaatimattomiksi, mutta NEZ-sarjassa vauhti riitti mestaruuteen. Vuodet 2010–2012 Buri ajoi ranskalaisen Mygalen rungoilla, joilla hän voitti SM-kultaa kahdesti peräkkäin vuosina 2010 ja 2011. 

Vuonna 2012 Buri voitti Britannian Formula Ford -sarjan mestaruuden ja ensimmäisenä suomalaisena Formula Ford Festivalin. Hän voitti myös toistamiseen NEZ-mestaruuden samana vuonna. Britannian sarja ajettiin uusilla EcoBoost-autoilla NEZ:n jatkaessa Duratec-säännöillä.

Kaudelle 2013 Buri palasi Suomeen ja siirtyi Formula Fordeista Porsche GT3:n rattiin. Buri voitti Lehtonen Motorsportin (LMS Racing) tiimissä Suomen Porsche GT3 Cupin voittaen kaikki 11 ajamaansa kilpailulähtöä. Palkinnoksi sarjavoitosta Buri pääsi seuraavaksi kaudeksi ajamaan Saksan Porsche GT3 -sarjaan, jossa sijoittui kauden 2014 päätteeksi sijalle 27. 

Kaudelle 2015 ei löytynyt vakituista ajopaikkaa, vaan Buri ajoi vierailevana tähtenä mm. Suomen GT3 Cupissa, Saksan DMV Gran Turismo Touring Car Cupissa ja Blancpain Endurance Series - GT3 Pro Cupissa sekä osallistui Nürburgringin 24 tunnin kestävyyskilpailuun raceunion Teichmann Racingin Porsche GT3:lla yhtenä autokunnan neljästä kuljettajasta.

Kaudella 2016 Buri kilpaili vakioautojen ADAC TCR Touring Car -sarjassa sekä TCR International -sarjassa LMS Racingin ylläpitämällä Seat Leon Cup Racer -kilpa-autolla. Saksan ADAC TCR -sarjassa Burin loppusijoitus oli neljäs.

Kaudella 2017 Buri ajoi LMS Racingin ylläpitämällä Audi RS3 LMS TCR kilpa-autolla sekä Saksan että Skandinavian TCR sarjaa. Saksan sarjassa Buri sijoittui yhdellä voitollaan sarjapistissä kolmanneksi. Skandinavian sarjassa Buri kilpaili vain kolmessa lähdössä ja sijoittui loppupisteissä kahdeksalla pisteellä sijalle 19.
Hän osallistui myös yhteen 24h Touring Car Endurance Series -osakilpailuun BRC Racingin Huyndailla. Buri, Olli Kangas ja Kari-Pekka Laaksonen voittivat vuoden 2017 Barcelonan 24 tunnin ajon LMS Racingin Cupra TCR -autolla.

Kaudella 2018 Buri sijoittui Saksan ADAC TCR sarjassa viidenneksi ja voitti sekä Nürburgringin 24 tunnin ajossa TCR-luokan että myös TCR-autojen 4-osaisen 24h kilpailujen sarjan. Burin autokunta voitti sarjassa Imolan ja Algarven osakilpailut ja sijoittui kolmanneksi Silverstonessa ja Spassa. 24 tunnin kilpailuissa Buri ajoi belgialaisessa Bas Koeten Racing -tallissa.

Nürburgringin 24 tunnin ajoissa Burin kanssa autoa ajoivat Kari-Pekka Laaksonen, Olli Kangas ja Jordi Gené. TCR Spa 500 -kilpailussa autoa ajoivat Burin kanssa Fabian Danz, Julien Apotheloz, Kari-Pekka Laaksonen ja Mikel Azcona.

Kaudella 2019 Buri ajoi jälleen kolmanneksi Saksan ADAC TCR sarjassa. Sen ohessa hän ajoi kolmanneksi Belgian Spassa ajetussa 500 kilometrin kilpailussa. Burin ohessa Bas Koeten Racingin Seat Cupraa ajoivat sveitsiläinen Julien Apotheloz, espanjalainen Mikel Azcona Troyas, sveitsiläinen Fabian Danz sekä suomalainen Kari-Pekka Laaksonen. Lisäksi Buri osallistui vierailevana kuljettajana kolmeen FIA World Touring Car Cup -sarjan osakilpailuun AS Motorsportin Audilla. TCR-autojen 24h kilpailujen sarjassa Buri kilpaili kahden eri teamin väreissä neljässä osakilpailussa ja sijoittui kokonaispisteissä kuudenneksi. Buri osallistui myös Dubain 24 tunnin ajoon Bas Koeten Racingin autolla, mutta autokunnan kilpailu päättyi keskeytykseen.

Kaudella 2020 Buri voitti Saksan TCR-sarjan mestaruuden ja Italian mestaruuden kaudella 2021.

Buri, Laaksonen ja Jim Rautiainen ajoivat HRT Performancen autolla Span 12 tunnin ajoissa vuonna 2022, jossa he sijoittuivat 992-AM -luokan toiseksi.

Muuta 
Ennen autourheilu-uraansa Buri pelasi jääkiekkoa.
Antin isä Risto Buri ajoi aikanaan rallia ja rata-autoilua Audilla.

Tulokset

Porsche Supercup -tulokset

TCR International Series -sarjan tulokset

Nürburgringin 24 tunnin ajon tulokset

TCR Spa 500 -tulokset

Lähteet

Suomalaiset autourheilijat
Vuonna 1988 syntyneet
Elävät henkilöt